(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΕ΄

Πέμπτη 10 Μαΐου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Λιβαδιών Χίου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 11 Μαΐου 2018, σελ.
2. Συζήτηση επικαίρων ερωτήσεων:
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. με θέμα: «Προβλήματα τρίτεκνων δανειοληπτών του ΟΕΚ», σελ.
 ii. με θέμα: «Υγιεινή και ασφάλεια για εργαζόμενους και συναλλασσόμενους στα κτήρια του ΕΦΚΑ», σελ.
 β) Προς τον Υπουργό Αγροτικής Ανάπτυξης και Τροφίμων, σχετικά με την αναβάθμιση του Κέντρου Ζωικών Γενετικών Πόρων Καρδίτσας, σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.
ΛΑΜΠΡΟΥΛΗΣ Γ. , σελ.

Β. Επί των επικαίρων ερωτήσεων:
ΑΧΤΣΙΟΓΛΟΥ Ε. , σελ.
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.
ΚΑΤΣΩΤΗΣ Χ. , σελ.
ΛΑΜΠΡΟΥΛΗΣ Γ. , σελ.
ΠΕΤΡΟΠΟΥΛΟΣ Α. , σελ.
ΤΣΙΡΩΝΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΕ΄

Πέμπτη 10 Μαΐου 2018

Αθήνα, σήμερα στις 10 Μαΐου 2018, ημέρα Πέμπτη και ώρα 9.42΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-5-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙΔ΄ συνεδριάσεώς του, της Τετάρτης 9 Μαΐου 2018 (απόγευμα), σε ό,τι αφορά την ψήφιση στο σύνολο του σχεδίου νόμου: «Σύσταση Φορέα Αναπλάσεων της πόλης των Αθηνών και άλλες διατάξεις».)

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 11 Μαΐου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1610/7-5-2018 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον Υπουργό Περιβάλλοντος και Ενέργειας, με θέμα: «Καύση εναλλακτικών καυσίμων από την τσιμεντοβιομηχανία "ΑΓΕΤ ΗΡΑΚΛΗΣ" στον Βόλο».

2. Η με αριθμό 1591/4-5-2018 επίκαιρη ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ – ΔΗΜΑΡ κ.Κωνσταντίνου Μπαργιώταπρος τον ΥπουργόΠεριβάλλοντος και Ενέργειας, με θέμα: «Θέσπιση ανταποδοτικού τέλους μεγάλων υδροηλεκτρικών σταθμών».

3. Η με αριθμό 1584/2-5-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Περιβάλλοντος και Ενέργειας, με θέμα: «Ανατροπή φορτηγού στη Χαλκιδική».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1611/7-5-2018 επίκαιρη ερώτηση του Βουλευτή Κορινθίας της Νέας Δημοκρατίας κ.Χρίστου Δήμαπρος τον ΥπουργόΟικονομίας και Ανάπτυξης, με θέμα: «Απορρόφηση πόρων ΕΣΠΑ 2014-2020».

2. Η με αριθμό 1589/3-5-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλουπρος τον Υπουργό Οικονομίας και Ανάπτυξης,με θέμα: «Ελεγχόμενη χωροθέτηση των θερμοκηπίων παραγωγής και της μεταποιητικής μονάδας επεξεργασίας και παραγωγής τελικών προϊόντων φαρμακευτικής κάνναβης».

3. Η με αριθμό 1587/2-5-2018 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ.Δημητρίου Κρεμαστινού προς τον Υπουργό Μεταναστευτικής Πολιτικής,με θέμα: «Ανάγκη ριζικής αναθεώρησης της πολιτικής των hotspots».

4. Η με αριθμό 1528/19-4-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρράπρος τον ΥπουργόΜεταναστευτικής Πολιτικής, με θέμα: «Επανέρχεται η επείγουσα ανάγκη λήψης διοικητικών και νομοθετικών μέτρων για την επιτάχυνση εξέτασης των αιτήσεων ασύλου, μετά την έκδοση της 805/2018 απόφασης του Σ.τ.Ε.».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4297/12-3-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρράπρος τον ΥπουργόΟικονομίας και Ανάπτυξης,σχετικά με τις προθέσεις της Κυβέρνησης των ΗΠΑ να επιβάλει εισαγωγικούς δασμούς και τις επιπτώσεις του μέτρου στις ελληνικές εξαγωγές.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν τρεις επίκαιρες ερωτήσεις, ενώ για διαφόρους λόγους δεν θα συζητηθούν οι εξής:

Η ένατη με αριθμό 1573/27-4-2018 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, με θέμα: «Αδιάθετες ποσότητες πατάτας στις κοινότητες Ορεινής και Άνω Βροντούς Νομού Σερρών», δεν θα συζητηθεί λόγω απουσίας στο εξωτερικό του αρμόδιου Υφυπουργού Αγροτικής Ανάπτυξης και Τροφίμων κ. Βασιλείου Κόκκαλη.

Η δωδέκατη με αριθμό 1551/24-4-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Μέτρα και δράσεις για την αντιμετώπιση της λειψυδρίας – ξηρασίας», δεν θα συζητηθεί λόγω απουσίας στο εξωτερικό του αρμόδιου Υφυπουργού Αγροτικής Ανάπτυξης και Τροφίμων κ. Βασιλείου Κόκκαλη.

Η δέκατη τρίτη με αριθμό 1529/19-4-2018 επίκαιρη ερώτηση δεύτερου κύκλου του Βουλευτή Πέλλας του Λαϊκού Συνδέσμου – Χρυσή Αυγή κ. Ιωάννη Σαχινίδη προς τον Υπουργό Αγροτικής Ανάπτυξης και Τροφίμων, με θέμα: «Συνεχίζουν να παραμένουν απλήρωτοι οι τευτλοπαραγωγοί», δεν θα συζητηθεί λόγω απουσίας στο εξωτερικό του αρμόδιου Υφυπουργού Αγροτικής Ανάπτυξης και Τροφίμων κ. Βασιλείου Κόκκαλη.

Η δεύτερη με αριθμό 129/4-10-2017 ερώτηση του κύκλου αναφορών και ερωτήσεων του Βουλευτή Ροδόπης της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Ενίσχυση καπνοκαλλιεργητών της Θράκης», δεν θα συζητηθεί λόγω απουσίας στο εξωτερικό του αρμόδιου Υφυπουργού Αγροτικής Ανάπτυξης και Τροφίμων κ. Βασιλείου Κόκκαλη.

Η τρίτη με αριθμό 2464/10-1-2018 ερώτηση του κύκλου αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να προχωρήσει άμεσα η χρηματοδότηση για την εκτροπή του Πλατύ ποταμού για την ενίσχυση φράγματος Φανερωμένης», δεν θα συζητηθεί λόγω απουσίας στο εξωτερικό του αρμόδιου Υφυπουργού Αγροτικής Ανάπτυξης και Τροφίμων κ. Βασιλείου Κόκκαλη.

Η τέταρτη με αριθμό 1607/7-5-2018 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Εσωτερικών, με θέμα: «Να αποζημιωθούν άμεσα οι πληγέντες από τις καταστροφικές πλημμύρες στον Νομό Αιτωλοακαρνανίας», δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Αγροτικής Ανάπτυξης και το Υπουργείο Υποδομών και Μεταφορών.

Η όγδοη με αριθμό 1600/5-5-2018 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εσωτερικών, με θέμα: «Οι ΧΥΤΑ της Αχαΐας πνέουν τα λοίσθια…», δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Περιβάλλοντος και Ενέργειας.

Η δεύτερη με αριθμό 1609/7-5-2018 επίκαιρη ερώτηση πρώτου κύκλου του Βουλευτή Λαρίσης της Νέας Δημοκρατίας κ. Μάξιμου Χαρακόπουλου προς τον Υπουργό Εσωτερικών, με θέμα: «Επιστολή διαμαρτυρίας και απόγνωσης κατοίκων των Εξαρχείων», δεν θα συζητηθεί λόγω κωλύματος του αρμόδιου Αναπληρωτή Υπουργού Εσωτερικών κ. Τόσκα με αιτία ανειλημμένες υποχρεώσεις.

Η τρίτη με αριθμό 1615/8-5-2018 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Εύης Χριστοφιλοπούλου προς τον Υπουργό Εσωτερικών, με θέμα: «Μηδενική ανοχή των κατοίκων των Εξαρχείων στην ανεπάρκεια σχεδίου αντιμετώπισης της επικίνδυνης κατάστασης στην περιοχή», δεν θα συζητηθεί λόγω κωλύματος του αρμόδιου Αναπληρωτή Υπουργού Εσωτερικών κ. Τόσκα με αιτία ανειλημμένες υποχρεώσεις.

Η τρίτη με αριθμό 1586/2-5-2018 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, με θέμα: «καταβολή αποζημιώσεων από τον ΕΛΓΑ για τις ζημιές από τη χαλαζόπτωση του Νοεμβρίου του 2017», δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Αποστόλου με αιτία ανειλημμένες υποχρεώσεις.

Η δεύτερη με αριθμό 1608/7-5-2018 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, με θέμα: «Πρωτόγνωρη κρίση στην ελληνική αιγοπροβατοτροφία», δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Αποστόλου με αιτία ανειλημμένες υποχρεώσεις.

Η πρώτη με αριθμό 4699/26-3-2018 ερώτηση του κύκλου αναφορών και ερωτήσεων του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, με θέμα: «Η κτηνοτροφία σε κατάσταση έκτακτης ανάγκης», δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Αποστόλου με αιτία ανειλημμένες υποχρεώσεις.

Η πέμπτη με αριθμό 1620/8-5-2018 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με τις ανάγκες φύλαξης μουσείων και αρχαιολογικών χώρων, δεν θα συζητηθεί λόγω κωλύματος της Υπουργού Πολιτισμού και Αθλητισμού κ. Λυδίας Κονιόρδου με αιτία την συνάντηση με τον Κύπριο ομόλογό της.

Η δέκατη τέταρτη με αριθμό 1149/26-2-2018 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εσωτερικών, με θέμα: «Γνωστή από παρακρατικό ιστότοπο έγινε η πρωτοφανής επίθεση στο Α.Τ. Καισαριανής», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα με αιτία ότι «δεν συζητείται».

Η δέκατη πέμπτη με αριθμό 1151/26-2-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα με αιτία ότι «δεν συζητείται».

Η πρώτη με αριθμό 1604/7-5-2018 επίκαιρη ερώτηση δεύτερου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Νικολάου Ξυδάκη προς τον Υπουργό Εσωτερικών, με θέμα: «Επαναφορά αρχικής ρύθμισης ν.3852/2010», δεν θα συζητηθεί με αιτία ότι ο Υπουργός Εσωτερικών κ. Σκουρλέτης επικαλείται κώλυμα.

Η δέκατη με αριθμό 1554/24-4-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς τον Υπουργό Εσωτερικών, σχετικά με την «ανέγερση κτηρίου για τη στέγαση του Τμήματος Εθνικών Οδών Παιονίας», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα με αιτία ότι «δεν συζητείται».

Η εντέκατη με αριθμό 1555/25-4-2018 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Εξωτερικών, με θέμα: « Χαμηλότοκα δάνεια από την τουρκική τράπεζα Ζιραάτ στους καπνοπαραγωγούς της Θράκης», δεν συζητείται λόγω κωλύματος του Υπουργού Εξωτερικών κ. Κοτζιά με αιτία τον φόρτο εργασίας.

Η έβδομη με αριθμό 1614/7-5-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρρά προς τον Υπουργό Εξωτερικών, με θέμα: «Επείγουσα ανάγκη ενεργειών προώθησης για την αναγνώριση της Γενοκτονίας των Ελλήνων του Πόντου», δεν θα συζητηθεί λόγω κωλύματος του Υφυπουργού Εξωτερικών κ. Αμανατίδη με αιτία τον φόρτο εργασίας.

Κυρίες και κύριοι συνάδελφοι, αρχίζουμε τη συζήτηση με την τέταρτη με αριθμό 1619/8-5-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προβλήματα τρίτεκνων δανειοληπτών του ΟΕΚ».

Στην επίκαιρη ερώτηση θα απαντήσει η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου.

Κύριε Κατσώτη, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κυρία Υπουργέ, με τον ν.3454/2006 δόθηκε η δυνατότητα για αύξηση χορήγησης στεγαστικού δανείου για πρώτη κατοικία στους τρίτεκνους από 110.000 ευρώ έως 160.000 ευρώ. Το 2007 και 2008 αρκετές οικογένειες αιτήθηκαν δάνεια πρώτης κατοικίας, τα οποία εγκρίθηκαν μετά από σχεδόν δύο χρόνια περίπου. Η μηνιαία δόση τότε για την αποπληρωμή του δανείου είχε καθοριστεί στα 550 ευρώ. Πράγμα που μετά τις ανατροπές στους μισθούς, στις εργασιακές σχέσεις, την ανεργία κ.λπ., αυτό το ποσό αδυνατούν να το αποπληρώσουν.

Ο Σύλλογος των Τριτέκνων έχει στείλει υπομνήματα στο Υπουργείο Εργασίας με αίτημα το κούρεμα των δανείων καθώς και τη μείωση του ποσού της μηνιαίας δόσης αποπληρωμής τους.

Η Κυβέρνηση με υπουργική απόφαση προχώρησε σε ρυθμίσεις αποπληρωμής για τους δανειολήπτες από ίδια κεφάλαια του ΟΕΚ. Ο Σύλλογος των Τριτέκνων, όμως, καταγγέλλει ότι με αυτή τη ρύθμιση, στην πραγματικότητα πετούν περισσότερους από τους μισούς δικαιούχους εκτός, γιατί απαιτεί κατά την ημερομηνία της αίτησης για ρύθμιση, να είναι και τα τρία παιδιά προστατευόμενα. Επισημαίνουν δε ότι το δάνειο με το αντίστοιχο ποσό χορηγήθηκε, αφού ελέγχθηκε η προϋπόθεση των τριών προστατευόμενων παιδιών. Η ενηλικίωση των παιδιών δεν σημαίνει ότι ο δικαιούχος έπαψε να είναι τρίτεκνος και δεν μπορεί να οδηγείται σε πιο δύσκολη θέση από αυτή που ήδη είναι.

Τα ερωτήματα, κυρία Υπουργέ, είναι: Αν προτίθεται η Κυβέρνηση συνολικά, να προχωρήσει παραπέρα σε προστασία και διευκόλυνση των τρίτεκνων δανειοληπτών του ΟΕΚ. Αν προτίθεται, να καταργήσει από την πρόσφατη ρύθμιση την προϋπόθεση να είναι και τα τρία τέκνα προστατευόμενα την περίοδο που θα κάνει την αίτηση, γιατί θέτει εκτός πολλούς τρίτεκνους δικαιούχους ιδιαίτερα όσους τα παιδιά τους έχουν ενηλικιωθεί.

Σε αυτά τα ερωτήματα περιμένουμε την απάντησή σας, κυρία Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσώτη, οι πρωτοβουλίες που έχουμε λάβει για την εργατική στέγη, αποτελούν νομίζω μια χαρακτηριστική περίπτωση, του πώς το Υπουργείο Εργασίας υλοποιεί τη δέσμευση που αναλάβαμε απέναντι στους πολίτες για τη βελτίωση της καθημερινότητάς τους ακόμη και εντός του προγράμματος της δημοσιονομικής προσαρμογής.

Έχουμε αναλάβει πάρα πολύ σημαντικές πρωτοβουλίες τόσο για τους δανειολήπτες του καταργηθέντος Οργανισμού Εργατικής Κατοικίας, όσο και για τους οικιστές του ίδιου οργανισμού.

Ειδικά για τους οικιστές θα μου επιτρέψετε να πω δυο κουβέντες, γιατί έχει μεγάλη σημασία, να ξέρει κανείς τι ρυθμίσεις είναι αυτές. Είναι οριζόντιες ρυθμίσεις τεράστιας εύνοιας σε σχέση με την αποπληρωμή της οφειλής τους. Ειδικά για τους οικιστές του καταργηθέντος Οργανισμού Εργατικής Κατοικίας οι ρυθμίσεις προέκυψαν, μετά από μια ευρεία διαβούλευση που έγινε σε σαράντα πέντε πόλεις, σε σαράντα πέντε συγκεντρώσεις οικιστών και προβλέπουν αύξηση του αριθμού των δόσεων και κούρεμα των τόκων, ειδικά μέτρα για τους άνεργους και τις ευπαθείς ομάδες και το κυριότερο, μια νέα ενιαία τιμή παραχώρησης των ακινήτων στους οικιστές.

Η νέα ενιαία τιμή παραχώρησης ορίστηκε στα 304 ευρώ ανά τετραγωνικό μέτρο. Αυτό συνιστά μια συγκλονιστική μείωση, σε σχέση με τη μέση τιμή που ίσχυε πριν. Πριν η τιμή παραχώρησης του ακινήτου κινούταν από 780 έως 1.000 ευρώ το τετραγωνικό μέτρο. Καταλαβαίνει κανείς, δηλαδή, ότι για να μπορέσει ένας οφειλέτης του οργανισμού να αποπληρώσει την οφειλή του και να γίνει ιδιοκτήτης του σπιτιού του, για ένα σπίτι των εκατό τετραγωνικών μέτρων, θα έπρεπε να πληρώσει από 78.000 ως 100.000 ευρώ κι αυτή τη στιγμή με την νέα ενιαία τιμή θα πρέπει να πληρώσει περίπου 30.000 ευρώ.

Επιπλέον αυτής της πολύ χαμηλής τιμής παραχώρησης του ακινήτου εφαρμόζεται έκπτωση 20% στους τριτέκνους, στους συνταξιούχους, σε άτομα με ειδικές ανάγκες, σε ανθρώπους που βρίσκονται σε χηρεία. Επομένως έτσι για έναν τρίτεκνο, για έναν πολύτεκνο η τιμή παραχώρησης κατεβαίνει στα 240 ευρώ το τετραγωνικό μέτρο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Θα μου δώσετε λίγο χρόνο, να πω κάποια πράγματα και για τους δανειολήπτες τώρα, γιατί δεύτερη κατηγορία είναι η κατηγορία αυτών, που έλαβαν ίδια δάνεια από τον καταργηθέντα Οργανισμό Εργατικής Κατοικίας.

Εκεί έχουμε προβεί με την υπουργική απόφαση που εξέδωσα πριν από λίγους μήνες σε ευνοϊκές οριζόντιες ρυθμίσεις, οι οποίες προβλέπουν συνοπτικά τα εξής: Αν κάποιος έχει οφειλή μέχρι 6.000 ευρώ, η οφειλή του διαγράφεται. Aν έχει καταβάλλει το 60% της οφειλής του, η υπόλοιπη οφειλή του διαγράφεται, διαγράφονται οι τόκοι υπερημερίας, διαγράφονται οι τόκοι κεφαλαίου και εάν έχουν καταβληθεί τόκοι υπερημερίας ή κεφαλαίου, αυτοί αφαιρούνται από το αρχικό ποσό της οφειλής. Σε αυτά ήδη που είπα, να λαμβάνει κανείς υπ’ όψιν του ότι εφαρμόζεται οριζόντια έκπτωση 15% στο αρχικό ποσό και πρόσθετη έκπτωση για τους τρίτεκνους 10%. Άρα στο ποσό που απομένει από το 15% της έκπτωσης, εφαρμόζουμε μια πρόσθετη έκπτωση 10%.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Ολοκληρώνω, κύριε Πρόεδρε.

Είναι προφανές πως πρόκειται για εξαιρετικά ευνοϊκές ρυθμίσεις οριζόντιας εφαρμογής, οι οποίες ευνοούν περισσότερους από ογδόντα χιλιάδες δανειολήπτες.

Ειδικά τώρα για τους τους τρίτεκνους η ιδιότητα της τριτεκνίας η οποία οδηγεί τον νόμο- στη βάση του οποίου εκδίδονται και οι σχετικές υπουργικές αποφάσεις- να κάνει ευνοϊκές ρυθμίσεις, είναι ότι οι άνθρωποι έχουν τη φροντίδα των τριών τέκνων που δεν είναι ανήλικα. Δεν προβλέπει αυτό μόνο ο νόμος, λέει να μην έχουν συμπληρώσει το εικοστό τρίτο έτος της ηλικίας τους ή αν φοιτούν στο πανεπιστήμιο ένα ακόμη παραπάνω, αν πληρούν τις στρατιωτικές τους υποχρεώσεις, είναι το εικοστό πέμπτο έτος της ηλικίας τους.

Ο νόμος προβλέπει την ειδική μεταχείριση αυτών των οικογενειών, διότι οι γονείς επιβαρύνονται οικονομικά με τη φροντίδα τους. Δεν θα ήταν νομίζω ορθή μια εξίσωση, αυτών οι οποίοι έχουν σταματήσει να έχουν τη φροντίδα των τριών παιδιών, με αυτούς που έχουν, πράγματι, την οικονομική επιβάρυνση για τη φροντίδα τους.

Επομένως με αυτή την έννοια προφανώς η τριτεκνία κρίνεται κατά τη στιγμή που ζητάται η ειδική ευνοϊκή ρύθμιση και, κατά τη γνώμη μας, ορθώς κρίνεται τότε.

Σε κάθε περίπτωση δεν θα μπορούσα εγώ, όπως καταλαβαίνετε, με μια υπουργική απόφαση να ανατρέψω τον ορισμό της τριτεκνίας, όπως αυτός έχει δοθεί από τον νόμο για το σύνολο των περιπτώσεων και όχι μόνο για τα δάνεια του οργανισμού.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κατσώτη, έχετε τον λόγο για τρία λεπτά.

**ΧΡΗΣΤΟΣ ΚΑΤΣΩΤΗΣ:** Κυρία Υπουργέ, έχω υπ’ όψιν μου τις υπουργικές αποφάσεις και γι’ αυτό ακριβώς επέμενα σ’ αυτό το θέμα στον τρίτεκνο, ο οποίος δεν χάνει την ιδιότητά του, είναι τρίτεκνος. Όταν έκανε την αίτηση ο τρίτεκνος στον ΟΕΚ για να πάρει το δάνειο, η απόφαση εγκρίθηκε γιατί ήταν τρίτεκνος. Τώρα που πάλι γίνεται υπουργική απόφαση και εξετάζει η Κυβέρνηση συνολικά την κατάσταση των δανειοληπτών, τους εξαιρεί, γιατί τα μέλη, τα τέκνα, δεν είναι πια προστατευόμενα.

Αυτός δεν έχει πάψει να είναι τρίτεκνος, δεν έχει πάψει το βάρος αυτό, αν θέλετε που πήρε, όταν έκανε την αίτηση για να πάρει το δάνειο των 160.000 από 110.000, να το σηκώνει τώρα ο ίδιος κάτω από πολύ πιο δύσκολες συνθήκες. Μπορεί τα παιδιά του να είναι πάνω από είκοσι τριών αλλά να είναι άνεργα, μπορεί ο ίδιος να είναι υποαπασχολούμενος, να είναι με ευέλικτες εργασιακές σχέσεις, να είναι άνεργος ο ίδιος κ.ο.κ..

Αυτός, λοιπόν, δεν έχει χάσει την ιδιότητα του τρίτεκνου, όσον αφορά το βάρος που καλείται να σηκώσει από αυτή την ιδιότητα που είχε, όταν είχε κάνει την αίτηση για να του χορηγηθεί το δάνειο των 160.000 ευρώ για να μπορέσει να πάρει την πρώτη κατοικία.

Άρα είναι άδικο γι’ αυτούς που όταν κάνουν την αίτηση, δεν έχουν τα τρία τέκνα προστατευόμενα, δηλαδή κάτω των είκοσι τριών ή αν είναι σε σπουδές, όπως είπατε, μέχρι και είκοσι πέντε. Είναι άδικο γι’ αυτούς να μην έχουν, αν θέλετε, τις ρυθμίσεις που προβλέπονται για τις ευάλωτες ομάδες στην υπουργική σας απόφαση.

Θεωρώ ότι το Υπουργείο μπορεί και πρέπει να το αλλάξει αυτό, για να μπορέσει να δικαιώσει αυτές τις τρίτεκνες οικογένειες, που μ’ αυτή την ιδιότητα προσέφυγαν στον ΟΕΚ, όταν προσέφυγαν το 2007 και 2008, και δικαιώθηκαν αυτού του δανείου.

Εμείς πάνω σ’ αυτό θέλουμε την απάντηση. Γνωρίζουμε την απόφαση που έχετε πάρει και για τους οικιστές και για τους δανειολήπτες.

Βεβαίως είναι ευκαιρία για εσάς, να προβάλλετε αυτή την πολιτική που ασκήσατε για αυτό το κομμάτι του ελληνικού λαού των εργαζομένων. Ωστόσο πάνω σε αυτό το ζήτημα των τρίτεκνων θα θέλαμε, πραγματικά, να μας πείτε, αν προτίθεστε να αλλάξετε αυτή την απόφαση, έτσι ώστε να δικαιωθούν αυτοί που, πράγματι, είναι τρίτεκνοι αλλά τα τέκνα τους έχουν ξεπεράσει το όριο ηλικίας.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κυρία Αχτσιόγλου, έχετε και πάλι τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ανέφερα συνολικά τις ρυθμίσεις, γιατί νομίζω ότι όταν κανείς τις ακούει και είναι δανειολήπτης, καταλαβαίνει ότι δεν υπάρχει περίπτωση, να μην εμπίπτει με κάποιον τρόπο σε κάποια ή σε περισσότερες από αυτές τις ευνοϊκές ρυθμίσεις που ανέφερα. Είναι οριζόντιου χαρακτήρα.

Και με αυτή την έννοια ακόμη και κάποιος ο οποίος είναι τρίτεκνος, αλλά αυτή τη στιγμή τα παιδιά του δεν είναι προστατευόμενα τέκνα, είναι βέβαιο ότι εμπίπτει σε μία από τις υπόλοιπες ευνοϊκές ρυθμίσεις που ανέφερα. Εάν δε ο ίδιος είναι άνεργος, για παράδειγμα, όπως αναφέρατε, ή έχει τέτοιου τύπου δυσκολίες και πάλι θα υπάρχει κάποια άλλη ρύθμιση, η οποία του προσθέτει μία ευνοϊκή μεταχείριση επιπροσθέτως των ήδη υπαρχόντων. Μίλησα, για παράδειγμα, για κούρεμα οφειλής και κούρεμα τόκων που εφαρμόζεται σε όλους, έκπτωση 15% στο ποσό της οφειλής που εφαρμόζεται σε όλους και επιπλέον εκπτώσεις αν έχουν ειδικά χαρακτηριστικά. Άρα αν ο συγκεκριμένος είναι άνεργος, θα έχει και επιπρόσθετη έκπτωση.

Ο λόγος που το λέω αυτό, είναι διότι και με βάση τα στοιχεία που έχουμε, ογδόντα χιλιάδες δανειολήπτες ωφελούνται από αυτή τη ρύθμιση. Σε πάνω από σαράντα εννιά χιλιάδες οφειλέτες διαγράφεται η οφειλή και τριάντα δύο χιλιάδες οφειλέτες βλέπουν τη μηνιαία δόση τους να μειώνεται από 55% στο 70%. Άρα είναι προφανέστατο ότι πρόκειται για ρυθμίσεις, από τις οποίες οπωσδήποτε θα ωφεληθούν και αυτοί που αναφέρετε.

Σε κάθε περίπτωση θα μου επιτρέψετε να το επανεξετάσω. Η δική μας εικόνα, του Υπουργείου, με βάση τα στοιχεία που έχουμε, δεν είναι αυτή, δηλαδή η εικόνα των ανθρώπων που είναι τρίτεκνοι και δεν έχουν πια στην επιμέλειά τους τα τρία προστατευόμενα τέκνα, δεν είναι υπό την προστασία τους. Εμείς έχουμε την εικόνα, πως σχεδόν το σύνολο των οφειλετών ευνοείται ιδιαίτερα είτε με το κούρεμα της οφειλής τους είτε με την απομείωση των τόκων είτε με τους χρόνους αποπληρωμής. Θα μου επιτρέψετε να επανεξετάσουμε το συγκεκριμένο σημείο και να δούμε, αν μπορούμε να κάνουμε κάποια ακόμη ειδικότερη ρύθμιση.

Πάντως νομίζω πως, συνολικά, πρόκειται για εξαιρετικά ευνοϊκές ρυθμίσεις, που δίνουν την ευκαιρία σε αυτούς τους ανθρώπους να τελειώνουν μια και καλή με αυτό το χρέος και το πρόβλημα που τους βαραίνει εδώ και χρόνια.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Επόμενη είναι η πρώτη με αριθμό 1603/7-5-2018 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλουπρος τον Υπουργό Αγροτικής Ανάπτυξης και Τροφίμων,σχετικά με την αναβάθμιση του Κέντρου Ζωικών Γενετικών Πόρων Καρδίτσας.

Ορίστε, κυρία Κατσαβριά, έχετε τον λόγο για να αναπτύξετε την επίκαιρη ερώτηση.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, στην Καρδίτσα, στον νόμο μου εδρεύει το Κέντρο Ζωικών Γενετικών Πόρων, το οποίο ανήκει στο Υπουργείο Αγροτικής Ανάπτυξης και Τροφίμων.

Το Κέντρο Ζωικών Γενετικών Πόρων δημιουργήθηκε με υψηλές προδιαγραφές και σύγχρονα συστήματα εργαστηριακού εξοπλισμού. Σε αυτό δραστηριοποιούνται τα εργαστήρια ελέγχου, αξιολόγησης και διαχείρισης σπέρματος, καθώς και το εργαστήριο πατρότητας των ζώων. Το κέντρο είναι το πρώτο στην Ελλάδα που εφάρμοσε το Πρόγραμμα Απογονικού Ελέγχου Καραγκούνικων Κριαριών σε συνεργασία με τον Σταθμό Αναπαραγωγής και Τεχνικής Σπερματέγχυσης της Διεύθυνσης Κτηνιατρικής Καρδίτσας.

Στο Κέντρο Ζωικών Γενετικών Πόρων εφαρμόζεται το πιλοτικό πρόγραμμα για τη γενετική βελτίωση και εξυγίανση των προβάτων καραγκούνικης φυλής. Το καραγκούνικο πρόβατο είναι μια αυτόχθονη ελληνική φυλή παραγωγικού ζώου που υπάρχει στην περιοχή της Καρδίτσας και της δυτικής Θεσσαλίας και μπορεί να δώσει μεγάλες ποσότητες γάλακτος και καλής ποιότητας.

Το κέντρο, το οποίο έχει στόχο τη βελτίωση του γενετικού υλικού για την παραγωγή προβάτων, θα μπορούσε να επιτύχει μεγαλύτερη γενετική πρόοδο μέσω της αύξησης της ακρίβειας της επιλογής των ζώων αναπαραγωγής με την εφαρμογή τεχνικής σπερματέγχυσης σε όλα τα ζώα αναπαραγωγής του πυρήνα.

Στοχεύοντας, επίσης, στη στήριξη της προβατοτροφίας και στην παραγωγή ταυτοποιημένων κτηνοτροφικών προϊόντων, το κέντρο θα μπορούσε να αυξήσει τον πληθυσμό των προβάτων, προκειμένου να επέλθει και αύξηση των αποδόσεων σε γάλα ταυτοποιημένης ελληνικής φυλής και εξοικονόμηση πόρων. Δυστυχώς, όμως, το Κέντρο Ζωικών Γενετικών Πόρων υπολειτουργεί, οι υποδομές και ο εξοπλισμός του είναι αναξιοποίητα και υστερεί σε εξειδικευμένο ανθρώπινο επιστημονικό και ερευνητικό δυναμικό και πόρους.

Κύριε Υπουργέ, βασική προτεραιότητα της αναπτυξιακής στρατηγικής για τη χώρα είναι η ανάπτυξη του πρωτογενούς τομέα, με τον εντοπισμό δυναμικών θεματικών τομέων ή κλάδων. Η κτηνοτροφία είναι ένας δυναμικός κλάδος και στηρίζει την αγροτική οικονομία της χώρας, αντιπροσωπεύοντας το ένα τέταρτο της ακαθάριστης αξίας της γεωργικής παραγωγής, παρέχοντας εργασία σε χιλιάδες οικογένειες ορεινών και μειονεκτικών περιοχών.

Στην Περιφέρεια της Θεσσαλίας παράγεται το μεγαλύτερο ποσοστό φέτας στην Ελλάδα και πρέπει να χρησιμοποιηθούν μεγάλες ποσότητες γάλακτος τοπικών φυλών.

Επιπρόσθετα, θα ήθελα να τονίσω ότι τόσο η περιοχή μου όσο και η χώρα χρειάζεται μια νέα γενιά εκπαιδευμένων κτηνοτρόφων που να μπορούν να ενσωματώσουν τις νέες τεχνολογίες και την καινοτομία στην παραγωγή προσανατολισμένων στον συνεργατισμό και στη δημιουργία συμμετοχικών συνεργατικών σχημάτων. Υπάρχει έντονο ενδιαφέρον από συνεταιρισμούς κτηνοτρόφων, που επιθυμούν συνεργασία με το Κέντρο Ζωικών Γενετικών Πόρων, αλλά και με το Πανεπιστήμιο Θεσσαλίας.

Σας ερωτώ, λοιπόν, τι προτίθεται να κάνει το Υπουργείο σας και ποια μέτρα θα λάβετε για την αναβάθμιση και στελέχωση του Κέντρου Ζωικών Γενετικών Πόρων Καρδίτσας, προκειμένου αφ’ ενός να παρέχει τεχνογνωσία και επιμόρφωση και αφ’ ετέρου να συνδεθεί η έρευνα με την παραγωγή ενσωματώνοντας την καινοτομία με προφανή οφέλη για την τοπική οικονομία.

Επίσης, πώς μπορεί να υπάρξει συνεργασία και αλληλεπίδραση του Κέντρου Ζωικών Γενετικών Πόρων Καρδίτσας με το Πανεπιστήμιο Θεσσαλίας για το κοινό όφελος και πώς σκέφτεστε να αξιοποιήσετε τον εν λόγω φορέα για τη χάραξη στρατηγικής και τα εργαστήριά του για την ταυτοποίηση και πιστοποίηση της πλέον σημαντικής αυτόχθονης φυλής προβάτων Θεσσαλίας που είναι το καραγκούνικο πρόβατο.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε την κ. Κατσαβριά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Λιβαδιών Χίου.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Θα ήθελα απευθυνόμενος στους μαθητές που μας παρακολουθούν να πω ότι τα έδρανα είναι άδεια, διότι σήμερα γίνεται ο λεγόμενος κοινοβουλευτικός έλεγχος. Προσέρχονται οι Βουλευτές οι οποίοι θέλουν να ρωτήσουν τους αρμόδιους Υπουργούς για θέματα που απασχολούν την περιφέρειά τους ή και γενικότερα και γίνεται διάλογος. Σήμερα έχουμε τρεις ερωτήσεις, αλλά θα μπορούσαμε να είχαμε διπλάσιες ή τριπλάσιες.

Τον λόγο έχει ο Αναπληρωτής Υπουργός Αγροτικής Ανάπτυξης και Τροφίμων κ Τσιρώνης.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Πραγματικά, κυρία συνάδελφε, η ερώτησή σας είναι πάρα πολύ κρίσιμη, γιατί, όπως επανειλημμένα έχουμε δηλώσει όλο το επιτελείο του Υπουργείου Αγροτικής Ανάπτυξης, στρατηγικός στόχος για μας είναι ακριβώς αυτός που θέσατε, να επενδύσουμε στην ποιότητα, να επενδύσουμε στην τεχνογνωσία, να επενδύσουμε στην καινοτομία. Να αναδείξουμε, δηλαδή, τα ποιοτικά χαρακτηριστικά του ελληνικού προϊόντος και να μη συναγωνιστούμε τα φθηνά προϊόντα χαμηλής ποιότητας που προσφέρουν ανταγωνίστριες χώρες.

Θα επενδύσουμε, λοιπόν, στην ποιότητα και με αυτόν τον στόχο και το Κέντρο Γενετικής Βελτίωσης στην Καρδίτσα είναι ένα κέντρο πάρα πολύ σημαντικό. Είναι ένα στρατηγικό σημείο. Στην Ελλάδα υπάρχουν πέντε τέτοια κέντρα.

Αυτήν τη στιγμή θα σας πω πολύ συνοπτικά στο όριο του χρόνου ποια είναι εκείνα τα σημεία στα οποία αυτήν τη στιγμή έχουμε επενδύσει. Κατ’ αρχάς είναι το μέτρο 10.2.1 που αφορά τους γενετικούς πόρους στην κτηνοτροφία. Είναι το μέτρο το οποίο ακριβώς αυτήν τη στιγμή έχει εγκριθεί ειδικά για την Καρδίτσα, έχει προκηρυχθεί τον Ιανουάριο και με την απόφαση του Γενικού μας Γραμματέα, του κ. Αντώνογλου, στις 17 Νοεμβρίου του 2017 έχουμε τη συγκεκριμένη δράση στο 10.2.1, την ένταξη του αγροτικού συνεταιρισμού πρώτης προβατοτροφίας καραγκούνικου προβάτου προαστίου Καρδίτσας. Αυτή τη στιγμή δηλαδή έχουμε ένα μέτρο.

Υπάρχει και ένα δεύτερο σημαντικό ζήτημα στο οποίο μπορεί αυτή τη στιγμή να συνδράμει το κέντρο με ποσοστά. Να διευκρινίσω ότι τα μέτρα του ΠΑΑ, του Προγράμματος Αγροτικής Ανάπτυξης δεν επιτρέπουν να ενισχύονται απευθείας δημόσιοι οργανισμοί, αλλά υπάρχει το μέτρο 16 για τη συνεργασία, μέσω του οποίου μπορούν να φτιάχνονται επιχειρησιακές ομάδες στις οποίες ακριβώς μπορεί να ενταχθεί και το κέντρο. Εδώ μιλάει για την έναρξη λειτουργίας νέας συνεργασίας για τη γεωργία, την κτηνοτροφία, όπως και ΜΚΟ και φυσικά περιβαλλοντικές οργανώσεις. Το κέντρο, λοιπόν, μπορεί να συνδράμει σε μια τέτοια σύμπραξη.

Το σημαντικότερο όμως είναι ότι ξεκινήσαμε, μαζί με το Υπουργείο Παιδείας και τη Γενική Γραμματεία Έρευνας και Τεχνολογίας, να φτιάξουμε ακριβώς αυτό που είπατε. Αντί το κάθε κέντρο να παλεύει μόνο του, εμείς προσπαθούμε να φτιάξουμε διεπιστημονικές κυψέλες από πανεπιστήμια, ερευνητικά κέντρα και τους παραγωγούς, ακριβώς για να προωθήσουμε αυτά τα μέτρα.

Όσον αφορά το στελεχιακό δυναμικό του κέντρου, θέλω να πω ότι αυτή τη στιγμή το κέντρο απασχολεί δέκα υπαλλήλους. Η τελευταία προκήρυξη ήταν το 2009, σημαδιακή χρονική στιγμή γιατί είναι ακριβώς η εποχή που η Ελλάδα μπαίνει στα μνημόνια. Ξέρετε ότι από εκεί και πέρα η δυσκολία είναι δεδομένη.

Αναγνωρίζω και εγώ από την ερώτησή σας ότι πράγματι στο κέντρο –και εγώ το βλέπω- λείπει ένας ειδικός στη σπερματέγχυση. Αυτή τη στιγμή νομίζω με επιλεκτικές συνεργασίες μπορούμε να καλύψουμε αυτά τα κενά και μετά τον Αύγουστο να συζητήσουμε, ώστε να γίνει μια προκήρυξη για ενίσχυση όλων των κέντρων και φυσικά του κέντρου της Καρδίτσας.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υπουργέ.

Κυρία Κατσαβριά, έχετε τον λόγο για τρία λεπτά για τη δευτερολογία σας.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ για την απάντησή σας. Όπως ανέφερα και στην πρωτολογία μου, το πιλοτικό έργο γενετικής βελτίωσης και εξυγίανσης των προβάτων υλοποιείται σήμερα στο Κέντρο Ζωικών Γενετικών Πόρων Καρδίτσας σε συνεργασία με τον Αγροτικό Συνεταιρισμό Προβατοτρόφων Καραγκούνικων Προβάτων που αριθμεί πενήντα μέλη, τα οποία εκτρέφουν πέντε χιλιάδες ζώα.

Όμως η ετήσια χρηματοδότηση του έργου –το είπατε και εσείς βεβαίως- με 20.000 ευρώ δεν είναι ικανοποιητική, αν θέλουμε να προωθήσουμε τις εγχώριες φυλές προβάτων στη χώρα μας και να αυξήσουμε την παραγωγικότητά τους, δημιουργώντας έτσι μια αλυσίδα προστιθέμενης αξίας για την ανάπτυξη της περιοχής.

Για την ολοκληρωμένη εφαρμογή του έργου και την επέκτασή του και στα πρόβατα φυλής Χίου είναι ανάγκη να αναβαθμιστούν οι υποδομές του κέντρου με την πλήρη λειτουργία του Σταθμού Απογονικού Ελέγχου Κριαριών, που περιλαμβάνει τα εργαστήρια ελέγχου, αξιολόγησης, διαχείρισης σπέρματος και του ελέγχου πατρότητας των ζώων, τα οποία αποτελούν τα εργαλεία για την εφαρμογή σύγχρονων τεχνικών αναπαραγωγής. Αυτό θα σημαίνει αύξηση της παραγωγής σε γάλα, όπως και αύξηση της παραγωγής σε φέτα και των κτηνοτροφικών προϊόντων από τις αυτόχθονες φυλές, διασφαλίζοντας τη μοναδικότητα του πιστοποιημένου κτηνοτροφικού προϊόντος μέσα στη διεθνή ανταγωνιστικότητα.

Για την αναβάθμιση αυτή, πρέπει το Κέντρο Ζωικών Γενετικών Πόρων Καρδίτσας να ενισχυθεί με εξειδικευμένο ανθρώπινο δυναμικό -και ευελπιστούμε μετά τον Αύγουστο, όπως είπατε και εσείς, να μπορέσουμε να λύσουμε αυτό το πρόβλημα- και με τα απαραίτητα υλικοτεχνικά μέσα και την αναβάθμιση των υφιστάμενων χώρων, οι οποίοι χρήζουν επισκευής και εκσυγχρονισμού.

Συνεταιρισμοί και άλλα συλλογικά πρόσωπα, αλλά και μικρομεσαίες επιχειρήσεις που εμπλέκονται στους τομείς της κτηνοτροφίας και των τροφίμων επιθυμούν και αναζητούν συνεργασία με το Κέντρο Ζωικών Γενετικών Πόρων, αλλά και με το Πανεπιστήμιο Θεσσαλίας.

Με αυτό τον τρόπο δημιουργούμε ευκαιρίες για ανάπτυξη νεοφυούς και καινοτόμου επιχειρηματικότητας, προσαρμοσμένη στην ιδιαιτερότητα της περιοχής, ενσωματώνοντας νέες τεχνολογίες στην αναπαραγωγή και βελτίωση των ζώων, καθώς και καινοτομία στην παραγωγή και τη μεταποίηση των παραγόμενων προϊόντων τους.

Έτσι αναπτύσσονται νέες θέσεις εργασίας, αλλά και πόλοι εκπαίδευσης με το πανεπιστήμιο και τους φορείς των κτηνοτρόφων οι οποίοι αναζητούν επιμορφωτικά προγράμματα. Η νέα αρχιτεκτονική του Πανεπιστημίου Θεσσαλίας θέτει ως σκοπό την ενίσχυση της διεπιστημονικής έρευνας και τη δημιουργία ισχυρών επιστημονικών πόλων και συνεργειών ανάμεσα στα πανεπιστημιακά τμήματα και τα ερευνητικά κέντρα.

Ο εκσυγχρονισμός του Κέντρου Ζωικών Γενετικών Πόρων σε συνεργασία και αλληλεπίδραση με τους νέους ακαδημαϊκούς φορείς και τα εργαστήρια της περιοχής μπορεί να δημιουργήσει έναν συνεργατικό σχηματισμό με ανεξάρτητους, συμπληρωματικούς και συνανταγωνιστικούς φορείς που δραστηριοποιούνται στο καραγκούνικο πρόβατο στη συγκεκριμένη γεωγραφική περιοχή της Θεσσαλίας.

Οι ακαδημαϊκοί φορείς και μέλη αυτής της ομάδας του συνεργατικού σχηματισμού θα μπορούσαν να έχουν ως ρόλο την παροχή επιστημονικής τεχνικής στήριξης, με στόχο τη διάχυση εξειδικευμένης τεχνολογίας περί της διαχείρισης των ζωικών γενετικών πόρων, τον εκσυγχρονισμό με την υιοθέτηση νέων τεχνολογιών στην αναπαραγωγή των ζώων και την ανάπτυξη νέων οικονομικών δραστηριοτήτων μέσω ριζικής τεχνολογικής ανανέωσης.

Κύριε Υπουργέ, το Κέντρο Ζωικών Γενετικών Πόρων Καρδίτσας είναι ένα έτοιμο εργαλείο στα χέρια στην πολιτείας. Αυτό που ζητώ, είναι να καλύψουμε άμεσα τις ανάγκες που έχουν διαπιστωθεί, εκσυγχρονίζοντας τους χώρους και τον εξοπλισμό του, αλλά και εξασφαλίζοντας το απαραίτητο εξειδικευμένο ανθρώπινο δυναμικό για την εύρυθμη και αποτελεσματική λειτουργία του και την αναβάθμιση της ποιότητας των παρεχόμενων υπηρεσιών του.

Η συνεργασία και η αλληλεπίδραση του Κέντρου Ζωικών Γενετικών Πόρων και με τα τμήματα του Πανεπιστημίου Θεσσαλίας θα ενσωματώσει την καινοτομία στην παραγωγή, την ταυτοποίηση και την πιστοποίηση του Κέντρου Ζωικών Γενετικών Πόρων, ώστε να λειτουργήσει ως πρότυπο κέντρο και να παρέχει πρακτική εξάσκηση στους φοιτητές των ακαδημαϊκών φορέων της περιοχής στη γενετική βελτίωση των ζώων και στη μεταποίηση ή και εμπορία των προϊόντων της κτηνοτροφίας, να παρέχει τεχνική στήριξη στους ωφελούμενους κτηνοτρόφους σε θέματα αναπαραγωγής, να ενημερώνει συστηματικά τους ωφελούμενους κτηνοτρόφους με ημερίδες, συμμετοχή σε ζωοτεχνικές εκθέσεις και συνέδρια.

Τελειώνοντας, θα ήθελα να προσθέσω ότι είναι μια μεγάλη ευκαιρία για την περιοχή μας, αναβαθμίζοντας το Κέντρο Ζωικών Γενετικών Πόρων, να ενισχύσουμε την τοπική και περιφερειακή ανάπτυξη προς όφελος της οικονομίας της Καρδίτσας, της Θεσσαλίας και της χώρας.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε και πάλι τον λόγο για τρία λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Δράττομαι της ευκαιρίας από την επίκαιρη ερώτησή σας για να ξεκαθαρίσω κάτι το οποίο θα επαναλαμβάνω διαρκώς. Στην Ελλάδα των μνημονίων, αλλά και προγενέστερα, καλλιεργήθηκε μια άγονη μυθοπλασία, ένας εμφύλιος πόλεμος ανάμεσα στη δημόσια διοίκηση και τον ιδιωτικό τομέα και ιδιαίτερα ανάμεσα στους παραγωγούς και τους μικρομεσαίους. Καλλιεργήθηκε η εντύπωση, λοιπόν, σε κοινωνικές τάξεις ότι κάποιες ειδικές τάξεις φταίνε για την κρίση σε βάρος των άλλων.

Κατά τη δική μου ταπεινή άποψη -και το έχω επαναλάβει πολλές φορές- η διαφθορά στην ελληνική πολιτεία είναι ελληνικό φαινόμενο, το οποίο είχε συγκεκριμένες πολιτικές ευθύνες από ένα πολιτικό καθεστώς που βούλιαξε τη χώρα, το οποίο όμως διαπερνούσε ταυτόχρονα και τον ιδιωτικό και τον δημόσιο τομέα.

Με αυτή την έννοια, αυτό το πράγμα που συμβαίνει στην Ελλάδα δεν συμβαίνει σε άλλες ευρωπαϊκές χώρες και εγώ το βλέπω κάθε μέρα με τους παραγωγούς που ζητούν μια δυνατή, υγιή, αποτελεσματική πολιτεία, ζητούν ένα αποτελεσματικό δημόσιο. Αυτό το αποτελεσματικό δημόσιο είμαστε υποχρεωμένοι να τους το παράσχουμε.

Άρα αυτή τη στιγμή συμμερίζομαι την άποψή σας και δεσμεύομαι να κάνω και εισήγηση στον Υπουργό, ώστε να δούμε και μέσω της κινητικότητας μήπως μπορέσουμε να ενισχύσουμε το κέντρο, γιατί ξαναλέω ότι για μας οι γενικές βελτιώσεις είναι στρατηγική προτεραιότητα. Μάλιστα, είναι πρώτη στρατηγική προτεραιότητα.

Από εκεί και πέρα, θα τονίσω κάτι το οποίο έχει πολύ μεγάλη σημασία. Αυτό που λείπει αυτή τη στιγμή από την ελληνική έρευνα και καινοτομία είναι ακριβώς η συνεργασία που αναφέρατε. Δηλαδή, έχουμε αυτή τη στιγμή πάρα πολύ αξιόλογες έρευνες και πάρα πολύ αξιόλογο δυναμικό, το οποίο απλώς δεν συνεργάζεται. Αυτό ακριβώς -και το επαναλαμβάνω- προσπαθήσαμε να κάνουμε με τον κ. Φωτάκη. Προσπαθήσαμε, δηλαδή, να συζητήσουμε αντίστροφα ποιες είναι εκείνες οι προτεραιότητες που θέτουν οι παραγωγοί μας, ποιες είναι εκείνες οι ανάγκες. Όπως πολύ σωστά είπατε, είναι το καραγκούνικο και μπορώ να αναφέρω και άλλα σημαντικά εθνικά προϊόντα, είναι και το χιώτικο, είναι και το καλαρρύτικο, είναι και άλλες φυλές.

Αντίστροφα, αντί αυτή τη στιγμή οι ερευνητές μας να ασχολούνται με αυτό για το οποίο βρήκαμε μια χρηματοδότηση, να πάνε οι ανάγκες της παραγωγής και να τους ζητήσουν -να τους παραγγείλουν, θα έλεγα, να κάνουμε την πρόσκληση, δηλαδή- ποια πανεπιστήμια θέλουν να συνδράμουν, όλα μαζί ενωμένα, διεπιστημονικά σε μια τέτοια προσπάθεια.

Με αυτή την έννοια το κέντρο, είτε με την κινητικότητα είτε μέσω κάποιων προγραμμάτων, όπως προανέφερα, με τη συνεργασία, δηλαδή, υπαλλήλων που θα προσληφθούν από τους συνεταιρισμούς και θα αξιοποιηθούν από το πρόγραμμα, είτε τέλος πάντων όταν βγούμε από αυτή την ιστορία, από αυτόν τον εφιάλτη των μνημονίων, με μια προκήρυξη επιτέλους να ανανεωθεί το επιστημονικό μας δυναμικό, να μπορέσουμε ακριβώς να κάνουμε τα κέντρα μας περισσότερο λειτουργικά. Η συνεργασία για μένα είναι το κλειδί και εκεί θα βρεθεί η λύση.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Συνεχίζουμε με την έκτη με αριθμό 1621/8-5-2018 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Υγιεινή και ασφάλεια για εργαζόμενους και συναλλασσόμενους στα κτήρια του ΕΦΚΑ».

Ορίστε, κύριε Αντιπρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Πρόεδρε, όπως προείπατε, η ερώτηση αφορά το πρόβλημα με τις ελλείψεις σε προσωπικό καθαριότητας, που προέκυψε βεβαίως από την αρχή του χρόνου στα κτήρια του ΕΦΚΑ. Με αφορμή, λοιπόν, αυτό το πρόβλημα αναδεικνύονται και μπαίνουν επιτακτικά, αν θέλετε, τα ζητήματα της υγιεινής και ασφάλειας βεβαίως τόσο για τους εργαζόμενους στο ταμείο, στις δομές του ταμείου πανελλαδικά και όχι μόνο εδώ στην Αθήνα, όσο και για τους ίδιους τους συναλλασσόμενους με τον οργανισμό.

Βέβαια, αυτό το πρόβλημα λαμβάνει μεγαλύτερες διαστάσεις, αν λάβουμε υπ’ όψιν ότι στις υπηρεσίες ή παράλληλα με τις υπηρεσίες του ΕΦΚΑ στις κτηριακές δομές που αξιοποιούνται, στεγάζονται ή συστεγάζονται αντίστοιχα και τα κέντρα πιστοποίησης αναπηρίας ή τα ιατρεία του ΕΟΠΥΥ.

Απέναντι τώρα σε αυτή την κατάσταση είναι η διοίκηση του ΕΦΚΑ, η οποία υποχρεώνει το ολιγάριθμο όντως προσωπικό καθαριότητας να καλύπτει ανάγκες πολλών κτηρίων, χιλιάδων τετραγωνικών μέτρων, με όρους εργασίας εξουθενωτικούς, εξαντλητικούς, με την εντατικοποίηση εν γένει της εργασίας τους. Παράλληλα, μετακινούνται εργαζόμενοι μέσα στην ίδια μέρα από υπηρεσία σε υπηρεσία, χωρίς τις απαραίτητες και αναγκαίες γραπτές εντολές μετακίνησης και, βέβαια, χωρίς την κάλυψη των εξόδων μετακίνησης.

Μάλιστα, μπροστά σε αυτή την κατάσταση, οι εργαζόμενοι το προηγούμενο διάστημα βρέθηκαν στον δρόμο διεκδικώντας από την Κυβέρνηση, από το Υπουργείο, από το ταμείο, από τον ΕΦΚΑ και συγκεκριμένα από τη διοίκηση του ΕΦΚΑ, να παρθούν κάποια μέτρα και αυτά ακουμπάνε αφ’ ενός στην πρόσληψη προσωπικού που θα καλύπτει τις ανάγκες καθαριότητας του οργανισμού και κατ’ επέκταση καταγγέλλοντας την απαράδεκτη κατάσταση και την αντιμετώπισή τους από τη διοίκηση του ΕΦΚΑ σε ό,τι αφορά αυτά που προείπα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Συνεπώς, κύριε Πρόεδρε, τα ερωτήματα που τίθενται είναι το πότε και αν θα γίνουν προσλήψεις μόνιμου προσωπικού καθαριότητας, πλήρους απασχόλησης, για να καλυφθούν φυσικά οι ανάγκες καθαριότητας σε μόνιμη βάση όλων των υπηρεσιών του ΕΦΚΑ και, δεύτερον, ποια μέτρα θα παρθούν ώστε οι εργαζόμενοι στην καθαριότητα να μη δέχονται την αυθαιρεσία της διοίκησης και να μην αναγκάζονται να δουλεύουν με αυτές τις απαράδεκτες συνθήκες.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ τον κύριο Αντιπρόεδρο.

Παρακαλώ, κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Λαμπρούλη, οι εργολάβοι ήταν εκείνοι που παρείχαν υπηρεσίες καθαριότητας γενικά στο δημόσιο και αυτή ήταν μια κατάσταση που η Κυβέρνησή μας θέλησε να μην τη διατηρήσει.

Με τον ν.4325/2015 παρατείναμε τις μέχρι εκείνη τη στιγμή συμβάσεις ή εγκυροποιήσαμε την απασχόληση εργαζομένων που βρίσκονταν σε ένα καθεστώς αμφισβήτησης –το γνωστό πρόβλημα των καθαριστριών του Υπουργείου Οικονομικών και άλλων μονάδων-, προκειμένου να έχουν νόμιμη απασχόληση με ατομικές συμβάσεις εργασίας.

Μετατρέψαμε τις υπάρχουσες τότε συμβάσεις έργου με εργολάβους καθαριότητας σε συμβάσεις ατομικές, είτε έργου είτε ατομικές όσων ατόμων ασχολούνταν με την καθαριότητα σε φορείς.

Στη συνέχεια με τον ν.4384 προβλέψαμε τη δυνατότητα σύναψης ατομικών συμβάσεων εργασίας καθαριότητας ή έργου με άτομα που απασχολούνταν στο έργο αυτό. Μέχρι 31 Δεκέμβρη του 2017 προβλεπόταν η απασχόλησή τους. Και εγκαίρως με τον ν.4506/2017, ο οποίος ψηφίστηκε στις 12 Δεκεμβρίου, προβλέψαμε μια δυνατότητα καλύτερα εκτεταμένης χρονικής διάρκειας για την καθαριότητα, δεκαοκτάμηνα με συμβάσεις έργου ή ατομικές συμβάσεις εργασίας ορισμένου χρόνου, προκειμένου να καλύψουμε αυτές τις ανάγκες.

Για τον ΕΦΚΑ επιλέξαμε να γίνει η δουλειά με κοινωνικό συνεταιρισμό ατόμων που πάσχουν, αλλά είναι απολύτως ικανά να παρέχουν υπηρεσίες καθαριότητας. Δυστυχώς, στη διαδικασία τη διαγωνιστική, γιατί πρέπει να τη δείτε και αυτή, προέκυψαν κάποιες τυπικές παραλείψεις, που καθυστέρησαν την έναρξη της ανάθεσης αυτού του έργου. Θα καλύπταμε το 70% των αναγκών του ΕΦΚΑ από αυτόν τον κοινωνικό συνεταιρισμό. Υπήρξαν ζητήματα τυπικά, που καθυστέρησαν αυτή τη διαδικασία. Οι εργαζόμενες στην καθαριότητα απασχολούνται, όπως ήσαν και ως ήσαν, σε όμορα κτήρια. Δεν μετακινούνται. Δεν μετακινούνται, εννοώ, σε μεγάλη απόσταση, όμορα είναι τα κτήρια, είναι το ένα δίπλα στο άλλο ή σε απόσταση λίγων μέτρων, για να καλύπτονται αυτές οι ανάγκες.

Η μόνη απόσταση που θα μπορούσες να την πεις αξιόλογη υπό αυτές τις συνθήκες είναι το κτήριο στην Παπαδιαμαντοπούλου, όπου εργάζεται η Μηχανογραφική Υπηρεσία του ΕΦΚΑ, που πάνε με αυτοκίνητο του οργανισμού για να παρέχουν υπηρεσίες εκεί σε αυτή την απόσταση και μέσα στα χρονικά όρια της απασχόλησής τους. Δεν υπάρχει ζήτημα υπερωριών.

Έχουμε δώσει 3.000 ευρώ σε κάθε μονάδα, ώστε εκεί που υπάρχει πρόβλημα να καλυφθούν περιστασιακά και πρόσκαιρα αυτές οι ανάγκες της καθαριότητας, για να μην υπάρχει πρόβλημα συνολικά μέχρι να ολοκληρωθεί αυτή η διαγωνιστική διαδικασία, που επίκειται η ολοκλήρωσή της, είμαι βέβαιος, στο επόμενο διάστημα.

Αυτοί είναι οι λόγοι που έχουν προκύψει τέτοια προβλήματα. Όμως, προέκυψαν για καλό σκοπό, να μην είναι οι εργολάβοι εκείνοι που κυριαρχούν στους χώρους εργασίας και στα θέματα καθαριότητας. Νομίζω ότι σε αυτό το Κομμουνιστικό Κόμμα συμφωνεί.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Παρακαλώ, κύριε Αντιπρόεδρε, έχετε ξανά τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Άκουσα με προσοχή τον Υπουργό. Δεν έγινε κουβέντα για κάποια ζητήματα. Εμείς βάζουμε στο ερώτημα τα εξής: μόνιμη και σταθερή εργασία, προσλήψεις εργαζομένων. Τελεία και παύλα. Σε αυτό το Κομμουνιστικό Κόμμα επιμένει διαχρονικά τώρα και μετά, όποιος και αν είναι στην κυβέρνηση.

Βεβαίως, τι κάνετε εσείς, όχι μόνο στον ΕΦΚΑ, στις υπηρεσίες που προΐσταστε; Δεν είναι προσωπικό το θέμα, εννοώ το Υπουργείο Εργασίας και εν γένει η Κυβέρνηση. Όπως στα νοσοκομεία, για παράδειγμα, που είναι υπεύθυνο το Υπουργείο Υγείας. Διώξατε εργολάβους και ανέλαβε το κράτος, που είναι όντως με συνθήκες γαλέρας και δουλεμπορικά γραφεία. Και αυτή τη δουλειά του δουλεμπορικού γραφείου την ανέλαβε το κράτος απέναντι στους εργαζόμενους.

Αυτό κάνατε, κύριε Υπουργέ. Δεν είναι προσωπικό. Αυτό αφορά όλη τη δράση, αν θέλετε, στον τομέα των εργασιακών σχέσεων και μέσω των ΚΟΙΝΣΕΠ και τα λοιπά. Εμείς είμαστε ενάντια σε αυτού του τύπου την εργασιακή σχέση και τη δημιουργία και τη λειτουργία των ΚΟΙΝΣΕΠ. Δηλαδή θα λειτουργούν σαν μικροεπιχειρήσεις ή επιχειρήσεις οι εργαζόμενοι; Δηλαδή βάζετε -να το πω με τη λέξη- στο τριπάκι οι εργαζόμενοι να είναι επιχειρηματίες. Αυτοί οι εργαζόμενοι πώς θα εργάζονται και με τι συνθήκες και ποιοι θα είναι; Με συνθήκες χειρότερες από πριν.

Άρα σας απευθύναμε το αίτημα, κατά τη γνώμη μας. Βεβαίως αυτό δεν θα λυθεί εδώ μέσα. Δεν έχουμε καμμία αυταπάτη. Εμείς το απευθύνουμε και με αφορμή τη συζήτηση για αυτό το θέμα, όπως και στην πολιτική μας δράση μέσα στον κόσμο, στον λαό, στους εργαζόμενους, ότι οι ίδιοι οι εργαζόμενοι θα πρέπει να αναλάβουν βεβαίως και να διεκδικήσουν μόνιμες και σταθερές σχέσεις εργασίας και στον τομέα της καθαριότητας στον ΕΦΚΑ, είτε αυτοί είναι στις υπηρεσίες καθαριότητας είτε είναι εργαζόμενοι στο ταμείο, οι οποίοι είναι αποδέκτες των υπηρεσιών καθαριότητας.

Και βεβαίως δεν έχουμε καμμία αυταπάτη, όταν την ίδια ώρα βγαίνει η Κυβέρνηση και πανηγυρίζει για τα πλεονάσματα στον ΕΦΚΑ, τα 2,2 δισεκατομμύρια, τα οποία πλεονάσματα είναι ματωμένα και προέρχονται από το τσάκισμα των εργατικών και λαϊκών δικαιωμάτων, τις μειώσεις, τα χαράτσια και πάει λέγοντας στους μισθούς και στις συντάξεις, και την ίδια ώρα παραμερίζουν τους εργαζόμενους αφαιρώντας μία σειρά από δικαιώματα που είχαν έως τώρα στον εργασιακό τομέα κ.λπ., μισθολογικά δικαιώματα και πάει λέγοντας.

Άρα, λοιπόν, το πρόβλημα, κύριε Υπουργέ, κύριε Πρόεδρε, είναι βαθύτατα πολιτικό κατά τη γνώμη μας. Βεβαίως και πολιτική πρέπει να είναι η λύση του. Δείτε τώρα: Αναφερθήκατε με παραδείγματα που αφορούν εδώ στην Αθήνα, αλλά η ερώτηση δεν αφορά την Αθήνα μόνο, αλλά με αφορμή, εάν θέλετε, τα ζητήματα που προέκυψαν με τις κινητοποιήσεις, τα προβλήματα αυτά που έγιναν στην Αθήνα, έγιναν αντίστοιχα και σε άλλες περιοχές.

Και στη Λάρισα για παράδειγμα, είναι δυο-τρεις καθαρίστριες. Δηλαδή, με συγχωρείτε, θεωρείτε ότι αυτή τη στιγμή ο διοικητής, ο διευθυντής ή οι υπηρεσιακοί παράγοντες να τοιχοκολλούν –μου το έλεγαν και οι ίδιοι γελούσαν, αλλά δεν είναι για γέλια, είναι για κλάματα η κατάσταση- χαρτιά που να παρακαλούν τους συναλλασσόμενους και τους εργαζόμενους να φροντίζουν για την καθαριότητα του χώρου, που είτε συναλλάσσονται είτε εργάζονται, γιατί δεν υπάρχουν καθαρίστριες;

Όπως επίσης, στη Θεσσαλονίκη. Δεν ανανεώθηκαν οι συμβάσεις που έληξαν τον Δεκέμβρη. Είναι ελλιπέστατο το προσωπικό εκεί πέρα.

Επειδή αναφερθήκατε στην Αθήνα, δείτε τώρα. Είκοσι πέντε άτομα εργάζονται στον ΕΦΚΑ, στο ενιαίο υπερταμείο, από τον παλιό, τον τέως ΟΑΕΕ και αυτά απασχολούνται με δίωρη και πεντάωρη απασχόληση με ό,τι αυτό συνεπάγεται και για μισθό και για δικαιώματα κ.λπ., όπως επίσης και οκτώ άτομα από τον τέως ΟΠΑΔ με δίωρη απασχόληση. Για παράδειγμα, αυτά τα άτομα γιατί δεν μπορεί να προσληφθούν, να μετατραπούν οι εργασιακές τους σχέσεις σε μόνιμη και σταθερή εργασία, ώστε να έχουν πλήρη δικαιώματα όπως και οι άλλοι εργαζόμενοι;

Άρα, είναι πολιτικό το θέμα βεβαίως. Και ο προσανατολισμός της Κυβέρνησης δεν έχουμε καμμία αυταπάτη εμείς ότι δεν είναι προς αυτή την κατεύθυνση, στην πρόσληψη, στην πρόσληψη μόνιμου προσωπικού με δικαιώματα, με ωράρια, με ασφαλιστικά δικαιώματα, εν γένει δικαιώματα στο σύνολό τους. Εξάλλου, το παραδεχθήκατε κι εσείς ο ίδιος στην πρωτολογία σας ποια είναι η κατεύθυνση που δίνετε απέναντι σε αυτές τις ανάγκες, όχι μόνο των ταμείων, αλλά αν θέλετε και γενικότερα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Παρακαλώ, κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Λαμπρούλη, ίσως έπρεπε να είμαι πιο αναλυτικός. Δεν πρόκειται για κάποιες συνεταιριστικές ενσωματώσεις που ασχολούνται με την καθαριότητα στον ΕΦΚΑ, δεν είναι αυτό ένα γενικό σχέδιο που έχουμε μπροστά μας. Πρόκειται για την ψυχοκοινωνική ένταξη ατόμων που μέσα από την εργασία –και έχουν την εργασιακή ικανότητα και έχει δοκιμαστεί αυτό- βοηθούμε και τη δική τους ανάπτυξη μέσα από κοινωνικές σχέσεις και όχι στο περιθώριό τους.

Ο ΕΦΚΑ, νομίζω ότι σας ευαισθητοποιεί σε αυτό. Δεν είστε αδιάφορος σε αυτό το ζήτημα, είμαι βέβαιος. Ο ΕΦΚΑ είναι ένας φορέας κοινωνικής ασφάλισης και πρέπει πρωτίστως να δίνει σημασία σε τέτοιες ανάγκες. Μίλησα για διαγωνιστική διαδικασία –εξηγώ, γιατί δεν το εξήγησα πριν- με κοινωνικό συνεταιρισμό που έχει τέτοια άτομα. Δεν είναι μια γενική μορφή οργάνωσης της οικονομίας, είναι άτομα με ψυχοκοινωνική ένταξη που έχουν ικανότητα τέτοια. Και εκεί καθυστερήσαμε να ολοκληρωθεί η διαδικασία για κάποια τυπικά κωλύματα. Εάν αυτά τα κωλύματα είναι ανυπέρβλητα, δυστυχώς, δεν θα γίνει αυτή η σύμβαση, που καλύπτει το 70% των αναγκών του ΕΦΚΑ αυτή η ανάγκη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Με αυτό το 70% τι θα γίνει;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όλοι οι άλλοι που απασχολούνται, φυσικά, θα διατηρηθεί η απασχόλησή τους και θα προστεθούν κι άλλα άτομα, αυτό είπα, με βάση τις διατάξεις που προανέφερα, τα οποία θα ενισχύσουν ακόμα καλύτερα τις πραγματικές ανάγκες καθαριότητας, οι οποίες αυτή τη στιγμή δεν καλύπτονται επαρκώς.

 Εγώ δεν αποκρύπτω το πρόβλημα. Υπάρχει. Αλλά εξήγησα τις αιτίες. Νομίζω ότι το θέμα αυτό -ακόμα και με μια μικρή καθυστέρηση που μπορεί να υπάρξει- πρέπει να το δούμε με την ευαισθησία που αξίζει να έχουμε απέναντι σε αυτή την κατεύθυνση γιατί θέλουμε να δώσουμε μια λύση.

Και δεν είναι ότι εξοικονομούμε τα πλεονάσματα του ΕΦΚΑ από τέτοιους λόγους. Δεν είναι δυνατόν. Χθες ολοκληρώθηκε και σήμερα μάλλον θα βγουν και τα σχετικά ειδοποιητήρια μετά την εκκαθάριση των εισφορών: ένα εκατομμύριο διακόσιες τριάντα χιλιάδες ασφαλισμένοι πληρώνουν μέχρι 200 ευρώ. Δηλαδή, το 88% των ελεύθερων επαγγελματιών και αυτοαπασχολούμενων δίνουν το ελάχιστο ποσό, όταν είχαμε μόλις 27% της κατηγορίας αυτής ασφαλισμένων στο παρελθόν να πληρώνουν μέχρι 200 ευρώ. Δεν προκύπτει, δηλαδή, από κάποιο ξεζούμισμα των ασφαλισμένων το πλεόνασμα ούτε από την έλλειψη δαπανών.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Αφού θα τους κόψετε τις συντάξεις τώρα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, γιατί το είπατε ότι η υγεία έχει υποφέρει γιατί δεν καλύπτεται από τις ανάγκες που πρέπει να καλύπτουμε.

Στον ΕΟΠΥΥ για τα νοσοκομεία ήταν 149 εκατομμύρια ευρώ το 2014 και εμείς για το 2017 δώσαμε 580 εκατομμύρια ευρώ. Είναι παραπάνω 439 εκατομμύρια από ό,τι πριν. Και δώσαμε και 133 εκατομμύρια επιπλέον για παλιές οφειλές στον ΕΟΠΥΥ. Είναι άδικο να μην υποστηρίζουμε αυτή την προσπάθεια ενίσχυσης της κοινωνικής ασφάλισης και της υγείας, πράγμα το οποίο…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εγώ δεν είπα τίποτα για την υγεία.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είπατε ότι τα ματωμένα πλεονάσματα…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, απαντάει όπως νομίζει ο κύριος Υπουργός. Δεν απαντάει στα ερωτήματα που έθεσα εγώ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τα ματωμένα πλεονάσματα δεν αποδεικνύεται ότι είναι ματωμένα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εγώ δεν έβαλα ζητήματα υγείας. Εγώ έβαλα ζητήματα που αφορούν στον τομέα της υγείας, αξιοποιούνται και οι ΚΟΙΝΣΕΠ. Αυτό σας είπα, ότι εμείς ως κόμμα διαφωνούμε. Αυτή την επισήμανση έκανα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Την επανένταξη των ψυχικά πασχόντων δεν τη θέλετε εσείς;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Και γιατί να είναι μέσω ΚΟΙΝΣΕΠ;

Έχω τον λόγο, κύριε Πρόεδρε; Δεν τον έχω. Κατανοώ τη διαδικασία.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Την επανένταξη των ψυχικά πασχόντων μέσα από την εργασία εσείς δεν τη θέλετε; Είναι δυνατόν;

Αυτά είχα να πω. Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, απαντάτε όπως θέλετε, βέβαια. Η τοποθέτηση η δική μου, ως Προέδρου, είναι αυτή. Δεν μπορώ να σας πω απαντήστε έτσι ή μην απαντήσετε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κι επειδή διαμαρτύρεται ο κύριος Αντιπρόεδρος, λέω ότι απαντάτε όπως κρίνετε. Δεν μπορώ να σας πω απαντήστε ή μην απαντήσετε. Αυτό λέω. Εκ του Κανονισμού.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, δώστε μου σας παρακαλώ τον λόγο για είκοσι δευτερόλεπτα.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ.

Το καταλαβαίνω, το κατανοώ, το ξέρω, το γνωρίζω, αλλά δεν μπορεί ο κύριος Υπουργός να μας εγκαλεί, για παράδειγμα, για το ζήτημα των εργαζομένων, μελλοντικών ενδεχομένως εργαζομένων, που αντιμετωπίζουν ψυχιατρικά προβλήματα ότι εμείς είμαστε κατά. Εμείς είμαστε κατά της μορφής πρόσληψης μέσω ΚΟΙΝΣΕΠ και πάει λέγοντας. Σας το είπα στη δευτερολογία μου. Βεβαίως και λέμε και διεκδικούμε για αυτά τα άτομα με ήπιες μορφές ψυχιατρικών προβλημάτων, όπως και για τα άτομα με ειδικές ανάγκες, που προβλέπουν οι νόμοι, αλλά ούτε το δημόσιο ούτε ο ιδιωτικός τομέας προσλαμβάνουν. Έχει κτυπήσει κόκκινο η ανεργία στα ΑΜΕΑ και στους ψυχικά αρρώστους που μπορούν να προσφέρουν εργασία. Η ανεργία τους είναι στο 95%. Κι εσείς τώρα γυρνάτε και μας λέτε ότι το ΚΚΕ δεν δέχεται αυτό το πράγμα; Με συγχωρείτε.

**ΠΡΟΕΔΡΕΥΩΝ (Δημήτριος Κρεμαστινός):** Η διευκρίνιση έγινε, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Αυτό να το πάρει πίσω ο Υπουργός.

**ΠΡΟΕΔΡΕΥΩΝ (Δημήτριος Κρεμαστινός):** Δεν θα κάνουμε συζήτηση τώρα. Το ξέρετε ότι ο Κανονισμός το απαγορεύει αυτό.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ναι, και σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ο Υπουργός το έλαβε υπ’ όψιν του.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ναι, αλλά είναι διαστρέβλωση των θέσεων του κόμματός μας.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, να μην κάνουμε συζήτηση.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πρέπει να γίνει κατανοητό τι είπα. Δεν είπα αυτό.

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά να το κλείσουμε το θέμα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν μέμφομαι το ΚΚΕ για έλλειψη θέσης προστασίας των ατόμων που πάσχουν. Το αντίθετο είπα. Είπα -και θα το δείτε από τα Πρακτικά- ότι είμαι βέβαιος ότι το ΚΚΕ συμφωνεί με την απασχόληση αυτών των ατόμων. Δεν είπα το αντίθετο. Ούτε έκανα μομφή στο ΚΚΕ ότι δεν θέλει. Ίσα-ίσα που λέω ότι θα συμφωνεί και για αυτό τον λόγο θα μας συγχωρήσει μια καθυστέρηση, προκειμένου να απασχοληθούν τα άτομα αυτά.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Οι διευκρινίσεις έγιναν, νομίζω ότι το θέμα έληξε και έτσι, κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 10.40΄ λύεται η συνεδρίαση για αύριο, ημέρα Παρασκευή 11 Μαΐου και ώρα 10.00΄, με αντικείμενο εργασιών του σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**